CELEX: 62013CN0507
Language: bg
Date: 2013-09-20 00:00:00
Title: Дело C-507/13: Жалба, подадена на 20 септември 2013 г. — Обединено кралство Великобритания и Северна Ирландия/Европейски парламент, Съвет на Европейския съюз

7.12.2013   
            
            
               BG
            
            
               Официален вестник на Европейския съюз
            
            
               C 359/4
            
         Жалба, подадена на 20 септември 2013 г. — Обединено кралство Великобритания и Северна Ирландия/Европейски парламент, Съвет на Европейския съюз
   (Дело C-507/13)
   2013/C 359/05
   Език на производството: английски
   
      Страни
   
   
      Жалбоподател: Обединено кралство Великобритания и Северна Ирландия (представители: E. Jenkinson, S. Behzadi-Spencer, представители, и K. Beal, QC)
   
      Ответници: Европейски парламент, Съвет на Европейския съюз
   
      Жалбоподателят иска от Съда:
   
   
               —
            
            
               да отмени член 94, параграф 1, буква ж), член 94, параграф 2 и/или член 162, параграфи 1 и 3 от Директивата ДКИ IV (1),
            
         
               —
            
            
               да отмени член 450, параграф 1, букви г), и) и/или й), и/или член 521, параграф 2 от Регламент за капиталовите изисквания (2),
            
         
               —
            
            
               да осъди Европейския парламент и Съвета на Европейския съюз да заплатят направените в настоящото производство съдебни разноски.
            
         
      Правни основания и основни доводи
   
   Обединеното кралство иска отмяната на ограничен брой разпоредби в някои законодателни актове на Европейския парламент и на Съвета на Европейския съюз по реда на член 263 от Договора за функционирането на Европейския съюз (наричан по-нататък „ДФЕС“). Жалбата за отмяна се отнася до „Пакет ДКИ IV“, който влиза в сила на 17 юли 2013 г. Пакетът съдържа нова Директива за капиталовите изисквания, Директива 2013/36/ЕС; и нов Регламент за капиталовите изисквания. Обединеното кралство оспорва определени разпоредби единствено от тези актове, а именно:
   
               i)
            
            
               Член 94, параграф 1, буква ж), член 94, параграф 2 и член 162, параграфи 1 и 3 от Директива 2013/36/ЕС (наричана по-нататък „Директива ДКИ IV“), публикувана в Официален вестник на 27 юни 2013 г. Директивата е влязла в сила на 17 юли 2013 г. в съответствие с член 164.
            
         
               ii)
            
            
               Член 450, параграф 1, буква г), член 450, параграф 1, буква и), член 450, параграф 1, буква й) и член 521, параграф 2 от Регламента за капиталовите изисквания, Регламент (ЕС) № 575/2013 (наричан по-нататък „Регламент за КИ“). Регламентът за КИ е публикуван в Официален вестник на 27 юни 2013 г., но влиза в сила на 28 юни 2013 г. в съответствие с член 521, параграф 1. На основание член 521, параграф 2 той се прилага, считано от 1 януари 2014 г.
            
         Със спорните актове Парламентът и Съветът са въвели поредица от мерки относно променливото възнаграждение, което е допустимо да бъде заплащано на определени служители на институции (т.е. кредитни институции и инвестиционни посредници, така както са определени в член 4 от Регламента за КИ). По-специално член 94, параграф 1, буква ж) от Директива ДКИ IV въвежда ограничение на променливото възнаграждение, което може да бъде заплатено на определени категории „поемащи съществен риск служители“. Това в разговорния език се нарича „таван на бонусите на банковите служители“. Освен това по силата на член 94, параграф 2 от Директива ДКИ IV законодателят на ЕС е предоставил на Европейския банков орган (наричан по-нататък „ЕБО“), който представлява агенция, създадена съгласно член 114 ДФЕС, задачата да установи критериите, чрез които се определят „поемащите съществен риск служители“ във всяка определена институция и да разработи насоки относно дисконтовия процент, който може да бъде прилаган към дългосрочните променливи възнаграждения. След като те бъдат установени, член 450 от Регламента за кредитните изисквания задължава институциите да публикуват с цел публично оповестяване определена информация относно заплатите на тези лица.
   Обединеното кралство твърди, че спорните разпоредби следва да се отменят на следните основания:
   
               i)
            
            
               Спорните разпоредби са с неподходящо правно основание от Договора;
            
         
               ii)
            
            
               Спорните разпоредби са несъразмерни и/или не отговорят на принципа на субсидиарност;
            
         
               iii)
            
            
               Спорните разпоредби действат по начин, при който се нарушава принципът на правната сигурност;
            
         
               iv)
            
            
               Възлагането на определени задачи на ЕБО и предоставянето на определени правомощия на Комисията е ultra vires;
            
         
               v)
            
            
               Посочените изисквания за оповестяване съгласно Регламента за КИ, нарушават принципите за защита на личните данни и на личния живот съгласно правото на ЕС.
            
         
               vi)
            
            
               Доколкото се изисква член 94, параграф 1, буква ж) да се прилага по отношение на служители на институции извън ЕИП, това нарушава член 3, параграф 5 от ДЕС и установения в обичайното международно право принцип на териториалност.
            
         
      (1)  Директива 2013/36/ЕС на Европейския парламент и на Съвета от 26 юни 2013 година относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (ОВ L 176, стр. 338; поправка ОВ L 208, 2013 г., стр. 73).
   
      (2)  Регламент (ЕС) № 575/2013 на Европейския парламент и на Съвета от 26 юни 2013 година относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, стр. 1; поправка ОВ L 208, 2013 г., стр. 68).